Kanisa la Kiorthodoksi la Urusi (kwa Kirusi: Ру́сская правосла́вная це́рковь|Rússkaya pravoslávnaya tsérkov) ndilo madhehebu kubwa zaidi ya Ukristo wa Mashariki, likiwa na waumini milioni 112, karibu nusu ya idadi ya Waorthodoksi wote duniani. Pia ndilo Kanisa lililopatwa na dhuluma ya serikali iliyoua Wakristo wengi zaidi katika historia ya Kanisa. Mkuu wake ndiye Patriarki wa Moscow na wa Urusi wote (kwa maana ya Russia, Ukraina n.k.). Kwa sasa ni Kirill I. Mwanzo rasmi wa Kanisa ni ubatizo wa Vladimir Mkuu, mtawala wa Kiev, uliotokea mwaka 988 kwa mikono ya mapadri kutoka Konstantinopoli walioleta mapokeo ya Ugiriki. Warusi walipozidi kuenea katika Asia Kaskazini hadi Alaska, walieneza pia aina hii ya Ukristo iliyozaa matunda mengi, hasa kwa mchango wa umonaki, kiasi cha kufanya nchi iitwe Urusi Mtakatifu. Dhuluma ndefu tena kali za Wakomunisti dhidi yake hazikuweza kufuta imani. Utawala wao uliposambaratika (1989), Kanisa lilistawi tena. Takwimu zilizotolewa mwaka 2019 zinataja majimbo 314, maaskofu 382, parokia 38,649, mapadri 35,677, mashemasi 4,837, monasteri 972 na vyuo vya teolojia 30. Brien, Joanne O.; Palmer, Martin (2007).